**Likumprojekta „Grozījumi Būvniecības likumā” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts, lai veicinātu pāreju uz elektronisku būvniecības procesa realizāciju, tajā skaitā nepieciešamās dokumentācijas iesniegšanu, lēmumu pieņemšanu un saskaņojumu veikšanu būvniecības informācijas sistēmā (turpmāk – BIS).Regulējums attiecībā uz būvniecībai nepieciešamo dokumentu iesniegšanu, institūciju lēmumu pieņemšanu un saskaņojumu veikšanu elektroniski BIS stāsies spēkā 2018.gada 1.jūlijā |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2016.gada 3.maija rīkojumu Nr.275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā rīcības plāna (turpmāk – Rīcības plāns) 35.4. un 37.1.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīcības plāna 35.4.apakšpunktā noteikts, ka tiks ieviesta e-pārvalde publisko iestāžu darbā un pakalpojumu sniegšanā, tiks attīstīti e-pakalpojumi, pilnveidoti un paplašināti datu apmaiņas risinājumi ar citām valsts un pašvaldību informācijas sistēmām. Tāpat Rīcības plāna 37.1. pasākumā norādīts, ka nepieciešams izstrādāt ar būvniecības nozari saskaņotu Būvniecības politikas plānošanas dokumentu 2017.–2023. gadam, kas paredz risinājumus būvniecības nozares produktivitātes un konkurētspējas celšanai. Ņemot vērā iepriekš minēto, izstrādāta un Latvijas Būvniecības padomē 2017.gada 13.aprīlī apstiprināta Latvijas būvniecības nozares attīstības stratēģija 2017. – 2024. gadam (turpmāk – Stratēģija). Stratēģijā kā viens no rīcības virzieniem efektīva būvniecības procesa nodrošināšanai ir noteikts – jāpilnveido būvniecības nozares regulējums, ieviešot digitālo dokumentu apriti; jāizveido elektronisko būvprojektu skaņošanas sistēma un jānodrošina integrācija ar citām valsts informācijas sistēmām. Ar Eiropas Reģionālā attīstības fonda (ERAF) finansiālo atbalstu Būvniecības valsts kontroles birojs (turpmāk – BVKB) kā BIS pārzinis ir uzsācis īstenot būvniecības procesu un BIS attīstības projektu, kura ietvaros plānots izstrādāt un ieviest e-saskaņošanas funkcionalitāti BIS, kas nodrošinās iespēju īstenot visas nepieciešamās darbības vienuviet, sākot ar ieceres iesniegšanu līdz būvatļaujas saņemšanai. Lai nodrošinātu e-saskaņošanas iespējamību un nodrošinātu personām neatkarīgi no atrašanās vietas garantēti īstenot savas tiesības bez papildu administratīvā sloga sev ērtā, ātrā un efektīvā veidā saņemt valsts nodrošinātos elektroniskos pakalpojumus BIS, kā arī lai nodrošinātu atdevi no informācijas komunikācijas tehnoloģiju un e-pārvaldes attīstībā ieguldītajiem līdzekļiem un veicinātu tālāku uz iedzīvotājiem vērstu e-pārvaldes attīstību, nepieciešams atbilstošs tiesiskais regulējums.Lai arī spēkā esošajā Būvniecības likuma redakcijā jau šobrīd ir ietverts tiesiskais regulējums attiecībā uz BIS, tomēr elektronisko dokumentu aprite BIS netiek pilnvērtīgi izmantota. Tā kā saskaņā ar Rīcības plānā un Stratēģijā noteikto būtiska nozīme būvniecības procesu efektivizēšanā piešķirta e-pakalpojumu attīstībai un pilnīgai pārejai uz e-saskaņošanas procesu BIS, likumprojektā paredzēts atbilstošs tiesiskais regulējums.Būtiskākās problēmas, kuru risināšanai izstrādāts likumprojekts, ir šādas:1. Lai arī Būvniecības likuma 24.pantā noteikts, ka BIS nodrošina informācijas apriti starp publiskās pārvaldes, kontroles institūcijām un būvniecības dalībniekiem, tomēr šobrīd likumā nav tieši noteikts pienākums būvvaldēm, institūcijām, kas pilda būvvaldes funkcijas un tehnisko vai īpašo noteikumu izdevējiem pieņemt lēmumus, izdot tehniskos vai īpašos noteikumus, kā arī saskaņot būvniecības ieceri elektroniski BIS, tādējādi veicinot e-saskaņošanas procesu BIS. Saistībā ar minēto konstatējams, ka Būvniecības likuma regulējums vērsts uz rakstisku dokumentu apriti gan attiecībā uz to iesniegšanu, gan dažādu darbību veikšanu no valsts institūciju puses, tieši neparedzot iespēju un atsevišķos gadījumos arī pienākumu dokumentus sagatavot un iesniegt BIS.
2. Spēkā esošais Būvniecības likuma regulējums paredz, ka privātpersona var pilnvarot tikai būvspeciālistu vest būvniecības administratīvā procesa lietu, tādējādi ierobežojot to personu loku, kuras BIS var pilnvarot pārstāvēt sevi būvniecības administratīvajā procesā, jo šāda pilnvarošana iespējama dažādās procesa stadijās, kad iespējama un nepieciešama ne tikai būvspeciālista, bet arī citu jomu speciālistu iesaiste. Tāpat pilnvarojuma noformēšanu BIS un tādējādi arī pilnvērtīgu BIS izmantošanu ātrāka un efektīvāka būvniecības administratīvā procesa virzībai apgrūtina Administratīvā procesa likumā ietvertais noteikums, ka fiziskas personas un personu apvienības pilnvarojums noformē ar notariāli apliecinātu pilnvaru.
3. Saskaņā ar spēkā esošo regulējumu tikai būvniecības ierosinātajam ir tiesības dokumentus BIS parakstīt, lietojot elektroniskajā pakalpojumā pieejamo elektroniskās parakstīšanas rīku. Šādas tiesības likums nepiešķir visiem būvniecības procesa dalībniekiem, kas lieto BIS, t.sk. būvvaldēm, institūcijām, kas pilda būvvaldes funkcijas un tehnisko noteikumu izdevējiem.
4. BIS dažāda veida dokumenti, t.sk. lēmumi un paziņojumi tiek izdoti strukturētu datu veidā, bet gadījumos, kad nepieciešama šādu datu izgūšana no BIS elektroniskā dokumenta veidā, lai nodrošinātu atbilstošā elektroniskā dokumenta juridisko spēku, tas būtu jāparaksta atkārtoti atbilstoši normatīvo aktu prasībām, tādējādi apgrūtinot un paildzinot šo procesu. Tāpat viens no BIS izmantošanas kavēkļiem ir tas, ka, parakstot dokumentu ar drošu elektronisko parakstu, tam nepieciešams pievienot paraksta datni, kas ir apgrūtinoši gan privātpersonām, gan institūcijām. Turklāt, BIS radītam elektroniskam dokumentam, ja tajā nav rekvizīta “paraksts”, nav juridiska spēka.

Lai risinātu 1.problēmjautājumu, Būvniecības likumā tiek veikti šādi savstarpēji saistīti grozījumi:[1] Nolūkā nodrošināt būvvalžu un institūciju, kuras pilda būvvaldes funkcijas pienākumu vest būvniecības lietu un lēmumu pieņemšanu un būvniecības ieceres saskaņošanu veikt elektroniski BIS, tiek veikti grozījumi Būvniecības likuma 6.panta ceturtajā daļā (ceturtās daļas 1.punkts) un 12.pantā (papildinot to ar septīto daļu), tieši nosakot, ka būvvaldēm un institūcijām, kuras pilda būvvaldes funkcijas, ir pienākums vest būvniecības administratīvā procesa lietu BIS, tajā skaitā, nodrošināt lēmumu pieņemšanu un būvniecības ieceres saskaņošanu elektroniski strukturētu datu veidā BIS. Pārejas noteikumi paredz, ka šāda kārtība stājas spēkā 2018.gada 1.jūlijā. Tāpat arī gadījumos, kad būvniecības ieceres dokumentācija augšupielādēta BIS, valsts un pašvaldību institūcijām un ārējo inženiertīklu īpašniekiem vai tiesiskajiem valdītājiem turpmāk tehniskos vai īpašos noteikumus būs pienākums izdot elektroniski, kā arī tajos noteikto prasību izpildi elektroniski saskaņot BIS; atbilstošs tiesiskais regulējums ietverts Būvniecības likumā, papildinot tā 14.pantu ar 1.2 daļu, kas atbilstoši pārejas noteikumu regulējumam stājas spēkā 2018.gada 1.jūlijā.Ņemot vērā minēto, veikti arī redakcionāla rakstura labojumi un izslēgta Būvniecības likuma 24.panta ceturtā daļa.Tāpat saistībā ar pāreju uz elektronisko vidi saistīts grozījums Būvniecības likuma 14.pantā, papildinot to ar jaunu 4.1 daļu. Šajā tiesību normā minētajos gadījumos par izmaiņām būvniecības dokumentācijā būvvaldei BIS par to jāveic atzīme, nepieņemot par to atsevišķu lēmumu. Šādi gadījumi izsmeļoši uzskatīti tiesību normā un tās ir izmaiņas būves tehniskajos raksturlielumos, objektu raksturojošajos vispārīgajos datos vai būvniecības procesa dalībnieku sastāvā (izņemot, ja mainās būvniecības ierosinātājs). Tiesību norma nav attiecināma uz gadījumiem, kas būtiski ietekmē būvniecības administratīvo procesu, piemēram, tiek grozīti projektēšanas nosacījumi, mainās būvniecības ierosinātājs un tml. [2] Tā kā būvniecības procesu ierosināt un būvniecības administratīvā procesa gaitā dokumentus iesniegt var gan rakstiski, gan elektroniski BIS, bet spēkā esošajā regulējumā tas tieši nav noteikts, precizēta Būvniecības likuma 9.1 panta desmitā un vienpadsmitā daļa, 14.panta pirmā un ceturtā daļa, 16.panta 2.3 daļa un pārejas noteikumi paredz, ka regulējums stājas spēkā 2018.gada 1.jūlijā.[3] Lai nodrošinātu nepieciešamās ar būvniecības administratīvo procesu saistītās informācijas esamību BIS un visu būvniecības administratīvo procesu pilnīgu atspoguļošanu BIS, kas ir būtiski ne tikai nepieciešamās statistikas veidošanai, bet arī valsts pārvaldes efektivitātes un caurskatāmības veicināšanai, likumprojekts paredz, ka gadījumos, ja dokumenti tiek iesniegti rakstiski, būvvaldei vai institūcijai, kas pilda būvvaldes funkcijas, ir pienākums nodrošināt nepieciešamās informācijas ievadi BIS par visiem rakstiski saņemtajiem būvniecības ieceres un citiem būvniecības administratīvā procesa ietvaros saņemtajiem iesniegumiem. Saistībā ar minēto veikti grozījumi Būvniecības likuma 6.panta ceturtajā daļā (ceturtās daļas 4.punkts) un 12.pants papildināts ar 2.1 daļu. Minētais pienākums saprotams tādējādi, ka BIS tiek ievadīta BIS nepieciešamā informācija par visiem rakstiski saņemtiem iesniegumiem, bet likums neuzliek par pienākumu ievadīt BIS arī šādu iesniegumu pielikumus, piemēram, augšupielādējot tehnisko dokumentāciju. Pārejas noteikumi paredz, ka minētās tiesību normas stājas spēkā 2018.gada 1.jūlijā.[4] Virkne grozījumu redakcionāli precizē spēkā esošo likuma regulējumu, izslēdzot atsauces uz tādu lēmumu kā atzīmes veikšanu tieši rakstiskos dokumentos – būvatļaujā, apliecinājuma kartē, paskaidrojuma rakstā, saglabājot šāda lēmuma nepieciešamību pēc būtības. Saskaņā ar likumprojektu minētās atzīmes jāveic elektroniski BIS. Tādēļ precizēta Būvniecības likuma 9.1 panta divpadsmitā daļa, 12.panta piektā daļa, 14.panta trešās daļas 2.punkts (vienlaikus izslēdzot 3.punktu), 17.panta pirmā daļa, 18.panta otrā daļa, piektās daļas 1.punkts, 19.panta otrā un trešā daļa. [5] Tā kā likumprojekts paredz, ka visi būvniecības administratīvajā procesā pieņemtie lēmumi, t.sk. atzīmes, tiek izdoti elektroniski BIS strukturētu datu veidā, likuma 24.pants papildināts ar 6.2 daļu, nosakot, ja likumā noteiktās atzīmes paskaidrojuma rakstā, apliecinājuma kartē vai būvatļaujā veiktas rakstiski, tās pielīdzināmas BIS veiktām atzīmēm. Tādējādi iespējams novērst situāciju, ka BIS neesošas, bet rakstiski esošas atzīmes, kas veikta pirms regulējuma spēkā stāšanās, dēļ tiek konstatēts patvaļīgas būvniecības fakts, jo saskaņā ar likumprojektu tiek grozīts arī Būvniecības likuma 18.pants, kurā cita starp ietverta patvaļīgas būvniecības definīcija. [6] Likumprojekts paredz atteikties no regulējuma, kas uzliek pienākumu pašvaldībām un institūcijām par noteiktiem lēmumiem informēt sabiedrību divos veidos - ievietojot attiecīgu informāciju pašvaldības mājaslapā internetā un BIS. Turpmāk pašvaldībām un institūcijām būs pienākums minētos paziņojumus ievietot tikai BIS, tādējādi nodrošinot visas būtiskās ar būvniecības procesiem saistītās informācijas esamību vienuviet un cita starp novēršot iespējamus pārkāpumus sabiedrības informēšanas procesā, kas identificēti arī sabiedriskās politikas centra “Providus” 2015.gada pētījumā “Sabiedrības informēšana par būvatļaujām. Administratīvās tiesas prakses apkopojums par 2013.-2015.gadu” (pieejams <http://providus.lv/article/par-sabiedribas-informesanu-par-buvatlaujam>). Attiecīgi likumprojekts paredz grozījumus Būvniecības likuma 14.panta otrajā, sestajā un 6.3 daļā.[7] Ar BIS lietošanas veicināšanu ir saistīti grozījumi Būvniecības likuma 18.panta piektajā, sestajā, 6.1 un septītajā daļā, kā arī 21.panta sestajā daļā, kas paredz būvinspektora pienākumu tiesību normās minēto atzinumu sagatavot BIS. Šie grozījumi stājas spēkā ar dienu, kad BIS nodrošina atbilstošu elektronisko pakalpojumu, bet ne agrāk kā 2018.gada 1.jūlijā.[8] Saistībā ar elektroniskas dokumentu aprites nodrošināšanu BIS, kas izriet no norādītajiem grozījumiem, nepieciešami atbilstoši grozījumi Būvniecības likumā informācijas tehnoloģiju kontekstā. Proti, likumprojekts paredz papildināt 24.pantu ar 3.1 daļu, kas noteic, ka BIS informācija un tās aprite tiek nodrošināta elektronisko dokumentu un strukturētu datu veidā, un būvvaldes, institūcijas, kuras pilda būvvaldes funkcijas, lēmumus pieņem un būvniecības ieceres saskaņošanu veic, kā arī tehnisko un īpašo noteikumu izdevēji attiecīgajos noteikumos ietverto prasību izpildi saskaņo elektroniski strukturētu datu veidā BIS (grozījumi 6.panta ceturtajā daļā (1.punkts), grozījums, papildinot likuma 12.pantu ar septīto daļu un 14.pantu ar 1.2 daļu). Minētais cita starp nozīmē, ka gadījumā, ja būvniecības procesā nepieciešamās darbības noris BIS elektroniskā vidē, BIS esošā informācija un dokumenti tiek veidoti un attēloti strukturētu datu veidā. Vienlaikus likumprojekts paredz papildināt Būvniecības likumu ar 24.panta 3.2 daļu, kas noteic, ka datus no BIS var izgūt arī elektroniskā dokumenta veidā un tam ir juridisks spēks, ja tas apliecināts ar BIS elektronisko zīmogu un tajā var neiekļaut rekvizītu “paraksts”. Proti, primāri visa dokumentu aprite būvniecības administratīvā procesa ietvaros notiek BIS, bet minētajā kārtībā iespējama arī elektroniskā dokumenta izguve no BIS. [9] Vides aizsardzības un reģionālās attīstības ministrija atbilstoši Latvijas Okupācijas muzeja likuma 6.panta ceturtajai daļai pilda atsevišķas būvvaldes funkcijas attiecībā uz Padomju okupācijas upuru piemiņas memoriāla kompleksa, kam noteikts nacionālo interešu objekta statuss, būvniecības procesu. Tā kā minētais būvniecības process īpaši regulēts atsevišķā likumā un Vides aizsardzības un reģionālās attīstības ministrija tai īpaši noteiktās būvvaldes funkcijas pilda tikai attiecībā uz šo vienu objektu, Būvniecības likuma pārejas noteikumu 24.punktā noteikts, ka Būvniecības likuma grozījumi 6.panta ceturtajā daļā par lēmumu pieņemšanu, būvniecības ieceres saskaņošanu elektroniski strukturētu datu veidā un pienākumu ievadīt BIS informāciju par rakstiskiem iesniegumiem nav attiecināmi uz Vides aizsardzības un reģionālās attīstības ministriju saistībā ar Latvijas Okupācijas muzeja likuma 6.pantā minētā Padomju okupācijas upuru piemiņas memoriāla kompleksa būvniecības administratīvo procesu. Tā kā Latvijas Okupācijas muzeja likuma 6.panta ceturtajā daļā noteikts, ka minētā kompleksa būvdarbu kontroli un pieņemšanu ekspluatācijā veic BVKB, minētais izņēmums uz BVKB nav attiecināms. Lai risinātu 2.problēmjautājumu, Būvniecības likumā tiek veikti šādi grozījumi:[10] Būvniecības likumā veikti redakcionāla rakstura grozījumi, svītrojot 24.panta piekto daļu un attiecīgo regulējumu pārceļot uz likuma 14.pantu, vienlaikus papildinot to ar 1.1 daļu. Minētā tiesību norma precizē pilnvarojuma risinājumu, paredzot, ka būvniecības ierosinātājs elektroniski BIS var pilnvarot ne tikai būvspeciālistu vest savu būvniecības administratīvā procesa lietu, bet arī jebkuru citu privātpersonu, piemēram, ģimenes locekli, juridisko pakalpojumu sniedzēju vai tml. Šāda regulējuma mērķis ir paplašināt to personu loku, kuras būvniecības ierosinātājs BIS var pilnvarot pārstāvēt sevi būvniecības administratīvajā procesā, jo šāda pilnvarošana iespējama dažādās procesa stadijās, ja ir iespējama un nepieciešama ne tikai būvspeciālista, bet arī citu jomu pārstāvju dalība, piemēram, juridiska rakstura strīdu risināšanā. Likumprojekts paredz arī precizēt attiecīgo tiesību normu, papildinot to ar atrunu par tiesībām atsaukt doto pilnvarojumu. Tāpat saistībā ar pilnvarojumu likumprojekts paredz atšķirīgu regulējumu no Administratīvā procesa likuma 38.panta attiecībā uz notariāli apliecinātas pilnvaras nepieciešamību. Likumprojekts paredz, ka, ņemot vērā to, ka fiziskas personas atbilstošu, drošu un pietiekamu identifikāciju iespējams nodrošināt arī elektroniski, pilnvarojuma dokumentu var parakstīt ar drošu elektronisko parakstu un augšupielādēt BIS, kā arī izveidot to BIS un parakstīt sistēmā. Tāpat tiesību norma neliedz augšupielādēt BIS arī atbilstoši Administratīvā procesa likuma regulējumam noformētu notariāli apliecinātu pilnvaru. Gadījumos, ja fiziska persona izmanto BIS, tā vienmēr tiek identificēta, izmantojot BIS pieejamos fiziskas personas elektroniskās identifikācijas līdzekļus, tādēļ atsevišķa pārliecināšanās par tās identitāti nav nepieciešama. Attiecībā uz pilnvarojumu no Administratīvā procesa likuma atšķirīgs regulējums, ja notariāli apliecināta pilnvara nav nepieciešama, ietverts arī citos normatīvajos aktos, piemēram, Komerclikuma 9.panta pirmajā daļā, Ministru kabineta 2013.gada 13.augusta noteikumu Nr.537 “Noteikumi par prasībām ierakstīto un apdrošināto pasta sūtījumu izsniegšanai” 4.3.apakšpunktā. Paredzot līdzvērtīgu regulējumu Būvniecības likumā, tiks nodrošināts, ka privātpersonas var pilnvērtīgāk, ērtāk un ātrāk izmantot savas tiesības pilnvarot, kā arī veicinās BIS lietošanu un izmantošanu kopumā. Regulējums saistībā ar pilnvarošanas procesu stājas spēkā 2018.gada 1.jūlijā.Lai risinātu 3.problēmjautājumu, Būvniecības likumā tiek veikts šāds grozījums:[11] Būvniecības likuma 24.panta sestā daļa tiek izteikta jaunā redakcijā un saskaņā ar to, ja BIS lietotājs (ar to saprotot jebkuru BIS lietotāju, t.sk. institūcijas) tik identificēts, izmantojot elektroniskajā pakalpojumā pieejamos fiziskas personas elektroniskās identifikācijas līdzekļus, BIS radītam elektroniskajam dokumentam ir juridisks spēks arī tad, ja tajā nav iekļauts rekvizīts “paraksts”. Proti, BIS vidē sistēmas lietotāji elektroniskos dokumentus paraksta ar elektroniskās parakstīšanas rīku un šādi radītiem elektroniskajiem dokumentiem ir juridisks spēks. Vienlaikus pārejas noteikumi paredz, ka līdz 2021.gada 31.decembrim fizisko personu elektronisko identifikāciju BIS var nodrošināt, izmantojot visus BIS pieejamos identifikācijas līdzekļus, to skaitā arī nekvalificētos.Lai risinātu 4.problēmjautājumu, Būvniecības likumā tiek veikts šāds grozījums:[12] Attiecībā uz administratīvo aktu, lēmumu, dokumentu un informācijas paziņošanas kārtību BIS jāņem vērā, ka 2018.gada 1.martā stājas spēkā Oficiālās elektroniskās adreses likums, kas paredz tiesisko regulējumu, lai veicinātu elektronisko dokumentu apriti un elektronisko pakalpojumu efektīvāku izmantošanu un attīstību, radot personai vienu vidi, kurā tā saņem visu viņai adresēto korespondenci no valsts iestādēm. Tādēļ likumprojekts paredz papildināt Būvniecības likuma 24.pantu ar 6.1 daļu, nosakot, ka paziņošanu veic BIS un paziņotos administratīvos aktus, lēmumus, dokumentus un paziņojumus paziņo vai nosūta, izmantojot BIS, vienlaikus nosūtot ziņu uz adresāta oficiālās elektroniskās adreses kontu. Savukārt attiecībā uz minēto dokumentu paziņošanu noteikts, ka tos uzskata par paziņotiem adresātam otrajā darba dienā pēc to ievietošanas BIS. Šāda no Paziņošanas likumā noteiktās atšķirīga kārtība paredzēta arī citos normatīvajos aktos, piemēram, likuma “Par nodokļiem un nodevām” 7.2 pantā. Attiecīgais regulējums stājas spēkā ar dienu, kad BIS nodrošina atbilstošu elektronisko pakalpojumu, bet ne vēlāk kā 2020.gada 1.janvārī. [13] Vienlaikus likumprojektā atbilstoši Valsts informācijas sistēmu likuma 5.panta pirmās daļas 3.punktā noteiktajam paredzēts precizēt Būvniecības likuma 24.panta pirmo daļu, norādot BIS mērķi – nodrošināt informācijas apriti un uzglabāšanu starp publiskās pārvaldes, kontroles institūcijām un būvniecības dalībniekiem, kā arī sabiedrības iesaisti būvniecības procesā. Tāpat Būvniecības likuma 24.panta pirmajā daļā precizēts BVKB statuss, skaidri nosakot, ka BVKB ir BIS pārzinis un turētājs atbilstoši Valsts informācijas sistēmu likuma 1.panta 2.punktam, 3.punktam un Ministru kabineta 2015.gada 28.jūlija noteikumu Nr.438 “Būvniecības informācijas sistēmas noteikumi” 1.punktā noteiktajam. [14] Saistībā ar grozījumiem Būvniecības likuma 24.pantā, izslēdzot no tā piekto un sesto daļu, veikti attiecīgi grozījumi likuma pārejas noteikumu 14.punktā un 16.punktā, izslēdzot no pārejas noteikumu teksta atsauci uz tiesību normām, kas ar grozījumiem izslēgtas no likuma.  |
| 3. | Projekta izstrādē iesaistītās institūcijas un publiskas personas kapitālsabiedrības | Nepieciešamo grozījumu apzināšanu un priekšlikumu izstrādi veica BIS konsultatīvās padomes ietvaros izveidota darba grupa, kuras sastāvā ir pārstāvji no Latvijas Lielo pilsētu asociācijas, Latvijas Pašvaldību savienības, Latvijas būvinženieru savienības, Latvijas Arhitektu savienības, Inženierkomunikāciju turētāju sadarbības padomes, Latvijas Informācijas un komunikācijas tehnoloģijas asociācijas,  VAS "Valsts Nekustamie Īpašumi", Valsts zemes dienesta, VAS "Latvijas Valsts ceļi", Valsts dzelzceļa tehniskās inspekcijas, VSIA “Zemkopības ministrijas nekustamie īpašumi”, kā arī atsevišķu pašvaldību būvvalžu pārstāvji.Projekta redakcijas izstrādē piedalījās Vides aizsardzības reģionālā ministrija un Tieslietu ministrija.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs visus būvniecības procesa dalībniekus, trešās personas, būvvaldes un institūcijas, kuras pilda būvvaldes funkcijas, valsts un pašvaldību institūcijas un ārējo inženiertīklu īpašniekus, kas izdod tehniskos vai īpašos noteikumus.  |
| 2. | Tiesiskā regulējuma ietekme uz tautsaimniecību un administratīvo slogu | Tiks samazināts administratīvais slogs visiem būvniecības procesa dalībniekiem un iesaistītajām institūcijām, privātpersonām, uzlabojot pakalpojumu pieejamību, veicinot valsts pārvaldes efektivitāti un caurskatāmību. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta 2014.gada 19.augusta noteikumi Nr.500 “Vispārīgie būvnoteikumi”Ministru kabineta 2014.gada 19.augusta noteikumi Nr.501 “Elektronisko sakaru tīklu ierīkošanas, būvniecības un uzraudzības kārtība”Ministru kabineta 2014.gada 2.septembra noteikumi Nr.529 “Ēku būvnoteikumi”Ministru kabineta 2014.gada 2.septembra noteikumi Nr.530 “Dzelzceļa būvnoteikumi”Ministru kabineta 2014.gada 16.septembra noteikumi Nr.550 “Hidrotehnisko un meliorācijas būvju būvnoteikumi”Ministru kabineta 2014.gada 30.septembra noteikumi Nr.573 “Elektroenerģijas ražošanas, pārvades un sadales būvju būvnoteikumi”Ministru kabineta 2014.gada 14.oktobra noteikumi Nr.631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”Ministru kabineta 2014.gada 14.oktobra noteikumi Nr.633 “Autoceļu un ielu būvnoteikumi”Ministru kabineta 2015.gada 24.novembra noteikumi Nr.661 “Ar radiācijas drošību saistīto būvju būvnoteikumi”Ministru kabineta 2017.gada 9.maija noteikumi Nr.253 “Atsevišķu inženierbūvju būvnoteikumi” |
| 2. | Atbildīgā institūcija | Ekonomikas ministrija |
| 3. | Cita informācija  | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 5.punktu nodrošināta sabiedrības līdzdalība. Par likumprojekta izstrādi ir informēta arī BIS konsultatīvās padome. |
| 2. | Sabiedrības līdzdalība projekta izstrādē | 2018.gada 2.martā Ekonomikas ministrijas tīmekļa vietnes [www.em.gov.lv](http://www.em.gov.lv) sadaļā Sabiedrības līdzdalība/ Diskusiju dokumenti/ Būvniecības politika publicēts paziņojums par līdzdalības iespējām. Par likumprojektu informēta BIS konsultatīvā padome, kā arī 2018.gada 2.martā informēta Latvijas Būvniecības padome.  |
| 3. | Sabiedrības līdzdalības rezultāti | Sabiedrības līdzdalības procesa ietvaros saņemts biedrības “Latvijas būvuzņēmēju partnerība” viedoklis par to, ka kopumā atbalsta likumprojekta mērķi un būtību. Biedrības ieskatā, lai arī likumprojekts paredz iespēju iesniegt dokumentus gan elektroniski, gan rakstiski, tomēr nepieciešams pāriet uz pilnīgu dokumentu elektronisku apriti būvprojektu saskaņošanas procesos, pieļaujot vien atsevišķus izņēmumus, kad būvprojekta dokumentācija saskaņojama ar privātpersonām. Nosakāms pārejas periods līdz 2020.gada 1.janvārim. Minētais priekšlikums nav ņemts vērā, jo, ievērojot privātpersonu intereses, tiek saglabāta iespēja dokumentus būvniecības administratīvajā procesā iesniegt gan elektroniski, gan rakstiski. Vienlaikus nākotnē plānots pāriet uz pilnīgu elektronisku dokumentu apriti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Būvvaldes un institūcijas, kuras pilda būvvaldes funkcijas (piemēram, Valsts dzelzceļa tehniskā inspekcija, Valsts vides dienests), valsts un pašvaldību institūcijas, kas izdod tehniskos vai īpašos noteikumus, BVKB kā BIS pārzinis.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Papildu cilvēkresursi nav nepieciešami, jaunas institūcijas netiek veidotas, kā arī netiek likvidētas esošās. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Valsts sekretārs J.Stinka

Lazarevs 67013035

Andris.Lazarevs@em.gov.lv

Putnika 67013366

Liene.Putnika@bvkb.gov.lv